Πρόταση ΚΑΝΟΝΙΣΜΟY TOY ΣΥΜΒΟΥΛΙΟΥ για τη τροποποίηση του κανονισμού (ΕΚ) αριθ. 1338/2002 σχετικά με την επιβολή οριστικού αντισταθμιστικού δασμού στις εισαγωγές σουλφανιλικού οξέος καταγωγής Ινδίας και την τροποποίηση του κανονισμού (ΕΚ) αριθ. 1339/2002 σχετικά με την επιβολή οριστικού δασμού αντιντάμπινγκ στις εισαγωγές σουλφανιλικού οξέος καταγωγής, μεταξύ άλλων, Ινδίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το Συμβούλιο, με τους κανονισμούς (ΕΚ) αριθ. 1338/2002 και 1339/2002, επέβαλε και οριστικούς αντισταθμιστικούς δασμούς και δασμούς αντιντάμπινγκ στις εισαγωγές σουλφανιλικού οξέος καταγωγής, μεταξύ άλλων, Ινδίας ("κανονισμοί").

2. Οι εισαγωγές που παράγονται και εξάγονται απ' ευθείας (δηλαδή αποστέλλονται και τιμολογούνται) από την ινδική εταιρία Kokan Synthetics & Chemicals Pvt. Ltd ("Kokan") προς μια εισάγουσα εταιρία στην Κοινότητα, απαλλάσσονταν των αντισταθμιστικών δασμών και των δασμών αντιντάμπινγκ, κατόπιν της αποδοχής από την Επιτροπή, της ατομικής ανάληψης υποχρεώσεων που προσέφερε η Kokan (απόφαση 2002/611/ΕΟΚ).

3. Η Kokan ενημέρωσε την Επιτροπή ότι επιθυμούσε να ανακαλέσει εθελοντικά την ανάληψη υποχρέωσης.

4. Λαμβάνοντας τούτο υπ' όψη, είναι αναγκαία η τροποποίηση των κανονισμών, ιδίως η κατάργηση του άρθρου 1 παράγραφος 3 και του άρθρου 2 αμφοτέρων των κανονισμών (ΕΚ) 1338/2002 και (ΕΚ) 1339/2002 του Συμβουλίου, καθώς και των αντίστοιχων παραρτημάτων τους.

5. Παράλληλα, η Επιτροπή καταργεί την απόφασή της 2002/611/ΕΟΚ αποδεχόμενη την ανάληψη υποχρέωσης, την οποία προσέφερε η Kokan.

Πρόταση ΚΑΝΟΝΙΣΜΟY TOY ΣΥΜΒΟΥΛΙΟΥ για τη τροποποίηση του κανονισμού (ΕΚ) αριθ. 1338/2002 σχετικά με την επιβολή οριστικού αντισταθμιστικού δασμού στις εισαγωγές σουλφανιλικού οξέος καταγωγής Ινδίας και την τροποποίηση του κανονισμού (ΕΚ) αριθ. 1339/2002 σχετικά με την επιβολή οριστικού δασμού αντιντάμπινγκ στις εισαγωγές σουλφανιλικού οξέος καταγωγής, μεταξύ άλλων, Ινδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκή Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], και ιδίως τα άρθρα 8 και 9,

[1] ΕΕ L 56, της 6.3.1996, σ. 1, όπως τροποποιήθηκε τελευταία από τον κανονισμό (EΚ) αριθ. 1972/2002, ΕΕ L 305, της 7.11.2002, σ. 1.

τον κανονισμό (ΕΚ) αριθ. 2026/97 του Συμβουλίου, της 22ας Δεκεμβρίου 1997 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας [2], και ιδίως τα άρθρα 13 και 15,

[2] ΕΕ L 288 της 21.10.1997, σ. 1, όπως τροποποιήθηκε τελευταία από τον κανονισμό (EΚ) αριθ. 1973/2002, ΕΕ L 305 της 7.11.2002, σ. 4.

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή,

Εκτιμώντας τα εξής:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Τον Ιούλιο 2002, το Συμβούλιο επέβαλε, με τον κανονισμό (ΕΚ) αριθ. 1338/2002 [3], οριστικούς αντισταθμιστικούς δασμούς στις εισαγωγές σουλφανιλικού οξέος καταγωγής Ινδίας. Την ίδια ημερομηνία, το Συμβούλιο επέβαλε, με τον κανονισμό (ΕΚ) αριθ. 1339/2002 [4], οριστικούς δασμούς αντιντάμπινγκ στις εισαγωγές σουλφανιλικού οξέος καταγωγής Λαϊκής Δημοκρατίας της Κίνας και Ινδίας.

[3] EE L 196, της 25.7.2002, σ. 1.

[4] EE L 196, της 25.7.2002, σ. 11, όπως τροποποιήθηκε τελευταία από τον κανονισμό (EΚ) αριθ. 236/2004, ΕΕ L 40 της 12.2.2004, σ. 17.

(2) Στο πλαίσιο της εν λόγω διαδικασίας, η Επιτροπή απεδέχθη, με την απόφαση 2002/611/ΕΚ της 12ης Ιουλίου 2002 [5], ανάληψη υποχρέωσης ως προς την τιμή, την οποία προσέφερε η ινδική εταιρία Kokan Synthetics & Chemicals Pvt. Ltd. (η "εταιρία").

[5] EE L 196, της 25.7.2002, σ. 36.

(3) Οι εισαγωγές σουλφανιλικού οξέος καταγωγής Ινδίας, που εξάγονται στην Κοινότητα από την εταιρία (συμπληρωματικός κωδικός TARIC A 398), απαλλάσσονταν του αντισταθμιστικού δασμού και του δασμού αντιντάμπινγκ βάσει του άρθρου 2 των κανονισμών (ΕΚ) αριθ. 1338/2002 και (ΕΚ) αριθ. 1339/2002.

B. ΕΘΕΛΟΝΤΙΚΗ ΑΝΑΚΛΗΣΗ ΑΝΑΛΗΨΗΣ ΥΠΟΧΡΕΩΣΗΣ

(4) Η Kokan Synthetics & Chemicals Pvt. Ltd. ενημέρωσε την Επιτροπή, τον Δεκέμβριο 2003, ότι επιθυμούσε να ανακαλέσει εθελοντικά την ανάληψη υποχρέωσης.

(5) Επομένως, η απόφαση 2002/611/ΕΚ της Επιτροπής καταργήθηκε.

Γ. ΟΡΙΣΤΙΚΟΙ ΑΝΤΙΣΤΑΘΜΙΣΤΙΚΟΙ ΔΑΣΜΟΙ ΚΑΙ ΔΑΣΜΟΙ ΑΝΤΙΝΤΑΜΠΙΝΓΚ

(6) Η έρευνα που είχε ως αποτέλεσμα την αποδοχή της ανάληψης υποχρεώσεων, την οποία είχε προτείνει η εταιρεία, ολοκληρώθηκε (i) με τη συναγωγή τελικού συμπεράσματος όσον αφορά την επιδότηση και τη ζημία, με τον κανονισμό (ΕΚ) αριθ. 1338/2002, και (ii) με το τελικό συμπέρασμα όσον αφορά το ντάμπινγκ και τη ζημία με τον κανονισμό (ΕΚ) αριθ. 1339/2002.

(7) Δυνάμει του άρθρου 13 παράγραφος 9 του κανονισμού (ΕΚ) αριθ. 2026/97 του Συμβουλίου και του άρθρου 8 παράγραφος 9 του κανονισμού (ΕΚ) αριθ. 384/96 του Συμβουλίου, ο συντελεστής του αντισταθμιστικού δασμού και του δασμού αντιντάμπινγκ που επιβάλλεται στις εισαγωγές, οι οποίες παράγονται και εξάγονται από την εταιρία, πρέπει να βασίζεται στα πραγματικά περιστατικά τα οποία διαπιστώνονται στο πλαίσιο της έρευνας που οδήγησε στην ανάληψη υποχρέωσης. Σχετικά με αυτό, λαμβάνοντας υπ' όψη την αιτιολογική σκέψη (67) του κανονισμού (ΕΚ) αριθ. 1338/2002 και την αιτιολογική σκέψη (46) του κανονισμού (ΕΚ) 1339/2002 του Συμβουλίου, θεωρείται σκόπιμο να ορισθεί ο συντελεστής του οριστικού αντισταθμιστικού δασμού σε επίπεδο 7,1% κατ' αξία και ο συντελεστής του οριστικού δασμού αντιντάμπινγκ σε επίπεδο 18,3% κατ' αξία.

Δ. ΤΡΟΠΟΠΟΙΗΣΗ ΤΩΝ ΚΑΝΟΝΙΣΜΩΝ (ΕΚ) αριθ. 1338/2002 και 1339/2002

(8) Λαμβάνοντας υπ' όψη τα ανωτέρω, καταργούνται επομένως το άρθρο 1 παράγραφος 3 και το άρθρο 2 του κανονισμού (ΕΚ) αριθ. 1338/2002 του Συμβουλίου καθώς και το άρθρο 1 παράγραφος 3 και το άρθρο 2 του κανονισμού (ΕΚ) αριθ. 1339/2002 του Συμβουλίου και τα αντίστοιχα παραρτήματά τους.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καταργείται το άρθρο 1 παράγραφος 3 και το άρθρο 2 του κανονισμού (ΕΚ) αριθ. 1338/2002 του Συμβουλίου και το αντίστοιχο παράρτημά του.

Άρθρο 2

Καταργείται το άρθρο 1 παράγραφος 3 και το άρθρο 2 του κανονισμού (ΕΚ) αριθ. 1339/2002 του Συμβουλίου και το αντίστοιχο παράρτημά του.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος